Pranešimas apie apsaugos priemonės, taikomos tam tikriems importuojamiems plieno produktams, peržiūros inicijavimą

(2021/C 509/10)

2019 m. sausio 31 d. Europos Komisija (toliau – Komisija) nustatė galutinę apsaugos priemonę tam tikriems plieno produktams (toliau – galutinių apsaugos priemonių reglamentas) (1). Reglamentu (ES) 2021/1029 Komisija pratęsė plieno produktams taikomos apsaugos priemonės galiojimą (toliau – pratęsimo reglamentas) (2).

Pratęsimo reglamento 85 konstatuojamojoje dalyje nustatyta, kad Komisija atliks priemonės veikimo peržiūrą, kad jos veikimas būtų pritaikytas prie rinkos raidos ir atitiktų suinteresuotųjų subjektų interesus. Komisija įsipareigojo užbaigti apsaugos priemonės veikimo peržiūros tyrimą iki 2022 m. birželio 30 d.

1 Peržiūrimasis produktas

Peržiūrimasis produktas – tai tam tikri plieno produktai. Peržiūrimąjį produktą sudaro 26 produktų kategorijos, nurodytos šio pranešimo priede.

2 Peržiūros taikymo sritis

Komisija ketina atlikti šią peržiūrą pagal šią struktūrą:

A. Tarifinių kvotų paskirstymas ir valdymas

Komisija išnagrinės tarifinių kvotų naudojimo raidą ir tendencijas, taip pat pastabas, kurias šiuo klausimu gali pateikti šalys. Tuo remdamasi ji nustatys, ar koregavimas dėl pasikeitusių aplinkybių yra pagrįstas atsižvelgiant į Sąjungos interesus.

B. Tradicinių prekybos srautų išstūmimas

Komisija ketina išnagrinėti, ar dėl nederamo išstūmimo efekto, įskaitant galimybei naudotis likutine tarifine kvota per paskutinį laikotarpio ketvirtį, reikia atlikti konkretų koregavimą.

C. Besivystančių šalių PPO narių, kurioms netaikomos priemonės atsižvelgiant į naujausius jų importo lygio duomenis, sąrašo atnaujinimas

Pagal ES reglamento 2015/478 (3) 18 straipsnį jokios apsaugos priemonės netaikomos besivystančios šalies PPO narės kilmės produktui tol, kol šios šalies svarstomo produkto importo į Sąjungą dalis neviršija 3 %, jei tik besivystančioms šalims PPO narėms, atskirai neviršijančioms 3 %, kartu tenka mažiau kaip 9 % tokio produkto bendro importo į Sąjungą. Todėl peržiūros tyrimo metu Komisija peržiūrės, ar importas iš besivystančios šalies PPO narės atitinkamu laikotarpiu (t. y. 2021 m.) (4) neviršijo 3 % ribos, ir prireikus atnaujins besivystančių šalių, kurios yra PPO narės ir kurios turėtų būti įtrauktos į priemonių taikymo sritį arba iš jos išbrauktos, sąrašą.

D. Liberalizavimo lygis

Komisija, remdamasi suinteresuotųjų šalių pateiktais įrodymais, įvertins, ar šiuo metu taikomo liberalizavimo lygio padidinimas, t. y. 3 %, yra pagrįstas įrodymais.

E. JAV 232 skirsnio priemonių pakeitimai

Vadovaudamasi pratęsimo reglamento 85 konstatuojamąja dalimi Komisija išnagrinės, ar bet kokie JAV 232 skirsnio priemonių pakeitimai gali turėti didelį poveikį šiuo metu dėl JAV 232 skirsnio priemonių taikymo netinkamai nukreiptiems prekybos srautams.

F. Kiti aplinkybių pokyčiai, dėl kurių gali reikėti koreguoti tarifinių kvotų dydį ar paskirstymą

Komisija išnagrinės, ar yra kitų elementų, į kuriuos reikia atsižvelgti. Suinteresuotosios šalys taip pat raginamos kelti kitus klausimus, nesusijusius su A–E skirsniais, tiek, kiek jie susiję su ilgalaikiais aplinkybių pokyčiais, palyginti su pradinio tyrimo metu buvusia padėtimi, kurių poveikį gali reikėti peržiūrėti ir dėl kurių, inter alia, gali būti pagrįstas konkrečių kategorijų produktų tarifinių kvotų dydžio ar paskirstymo koregavimas. Suinteresuotųjų šalių, norinčių iškelti papildomų klausimų, prašoma pateikti pakankamai įrodymų, pagrindžiančių jų teiginius, taip pat konkrečių pasiūlymų, kaip reaguoti į pokyčius, turinčius įtakos tam tikrų kategorijų produktams.

3 Procedūra

Atsižvelgdama į tai, kas išdėstyta pirmiau, Komisija inicijuoja galiojančios tam tikriems plieno produktams taikomos apsaugos priemonės peržiūrą, apsiribodama 2 punkte nurodytais klausimais.

3.1 Rašytiniai pareiškimai

Kad gautų visą susijusią informaciją, kurią mano esant reikalingą tyrimui, Komisija ragina visas suinteresuotąsias šalis reikšti savo nuomonę, teikti informaciją ir patvirtinamuosius dokumentus. Šią informaciją ir patvirtinamuosius įrodymu Komisija turi gauti iki 2022 m. sausio 10 d. (darbo dienos pabaigos Briuselio laiku).

Suinteresuotųjų šalių prašoma pareiškimus aiškiai struktūrizuoti ir juose nurodyti, i) kuris iš pirmiau minėtų peržiūros klausimų ir ii) kuri produktų kategorija (-os) yra susiję su jų pareiškimu.

3.2 Galimybė teikti pastabas dėl kitų šalių pateiktos informacijos

Siekiant užtikrinti teises į gynybą, suinteresuotosioms šalims turėtų būti suteikta galimybė teikti pastabas dėl kitų suinteresuotųjų šalių pateiktos informacijos. Suinteresuotosios šalys gali teikti pastabas dėl klausimų, iškeltų kitų suinteresuotųjų šalių pateiktoje informacijoje, bet negali kelti naujų klausimų.

Šias pastabas Komisija turi gauti per 7 dienas nuo tada, kai 3.1 punkte minima informacija pateikiama suinteresuotosioms šalims susipažinti. Be to, vėlesniame tyrimo etape Komisija gali pateikti konkrečius nurodymus dėl priešinių argumentų struktūros. Tokiu atveju Komisija apie tai informuotų suinteresuotąsias šalis pateikdama pastabą byloje TRON platformoje.

Suinteresuotosioms šalims susipažinti su byla galima per Tron.tdi adresu https://tron.trade.ec.europa.eu/tron/TDI. Kad gautumėte prieigą, laikykitės tame puslapyje pateiktų nurodymų.

Nurodytu tvarkaraščiu nedaromas poveikis Komisijos teisei tinkamai pagrįstais atvejais prašyti suinteresuotųjų šalių pateikti papildomos informacijos.

Atsižvelgdama į būtinybę peržiūrą užbaigti per trumpą laiką (žr. 6 skirsnį) ir į tai, kad suinteresuotosioms šalims bus suteikta galimybė teikti pastabas dėl kitų šalių pateiktos informacijos, taip užtikrinant pakankamą galimybę ginti savo interesus, Komisija, atlikdama šį tyrimą, klausymų nerengs, nebent to reikės dėl išskirtinių aplinkybių.

3.3 Informacijos teikimas ir šiame pranešime nurodytų terminų pratęsimas

Paprastai suinteresuotosios šalys informaciją gali pateikti tik per šiame pranešime nustatytus terminus. Prašyti pratęsti šiame pranešime nurodytus terminus galima tik išimtinėmis aplinkybėmis ir jie bus pratęsti tik tinkamai pagrįstais atvejais. Informacijai pateikti nustatytas terminas tinkamai pagrįstais išimtiniais atvejais paprastai gali būti pratęstas ne ilgiau kaip 3 papildomomis dienomis.

Suinteresuotųjų šalių prašoma neteikti papildomos informacijos pasibaigus šiame pranešime arba bet kokiuose tolesniuose Komisijos siųstuose pranešimuose nurodytiems terminams. Siekiant tinkamai laiku užbaigti tyrimą, į bet kokius pareiškimus, prieštaravimus ar kitus rašytinius dokumentus, kuriuose nesilaikoma Komisijos nustatytų terminų, gali būti neatsižvelgiama.

3.4 Rašytinių pareiškimo teikimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama Komisijai: a) naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teisėmis į gynybą.

Visa laikyti konfidencialia prašoma suinteresuotųjų šalių teikiama rašytinė informacija ženklinama „riboto naudojimo“ grifu (5). Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia.

Šalys, teikiančios „riboto naudojimo“ informaciją, pagal Reglamento (ES) 2015/478 (6) 8 straipsnį ir Reglamento (ES) 2015/755 (7) 5 straipsnį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę, ir Komisija turi ją gauti tuo pačiu metu kaip „riboto naudojimo“ versiją.

Jei informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija gali neatsižvelgti į tokią informaciją.

Visus rašytinius pareiškimus ir prašymus, įskaitant, kai tinkama, nuskenuotus įgaliojimus, suinteresuotosios šalys primygtinai raginamos teikti per TRON.tdi (https://tron.trade.ec.europa.eu/tron/TDI).

Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf.

Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik per TRON.tdi arba e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate G, unit G5 Office: CHAR 03/66 1049 Brussels BELGIUM

TRON.tdi svetainė https://webgate.ec.europa.eu/tron/tdi

E. paštas: TRADE-SAFE009-REVIEW@ec.europa.eu

3.5 Automatinis suinteresuotųjų šalių statuso išplėtimas

Kaip ir ankstesnėse veikimo peržiūrose ir peržiūros tyrime dėl priemonės galiojimo pratęsimo, Komisija nusprendė automatiškai išplėsti suinteresuotųjų šalių statusą jį priskiriant visoms apie save pranešusioms ir 2018 m. kovo 23 d. inicijuoto tyrimo metu tinkamai užsiregistravusioms šalims. Todėl šioms šalims nereikia pateikti papildomo prašymo, nes joms bus automatiškai suteikta prieiga prie TRON platformos.

Kita vertus, bet kuri šalis, kuri anksčiau nebuvo užregistruota TRON platformoje kaip apsaugos priemonių procedūros suinteresuotoji šalis ir kuri nori dalyvauti šiame tyrime, raginama užsiregistruoti kaip suinteresuotoji šalis pagal 3.4 skirsnyje pateiktus nurodymus.

Komisija primena, kad bendrovė, pramonės asociacija, trečiosios šalies vyriausybė ir kt., kuri dar nėra įtraukta į bylos katalogą ir todėl nėra bylos suinteresuotoji šalis, su šiuo peržiūros tyrimu susijusias procedūrines teises įgys tik nuo to momento, kai bus tinkamai užregistruota kaip suinteresuotoji šalis pagal 3.4 skirsnyje pateiktus nurodymus.

4 Peržiūros tvarkaraštis

Peržiūros tyrimas bus baigtas ne vėliau kaip 2022 m. birželio 30 d.

5 Nebendradarbiavimas

Tais atvejais, kai suinteresuotoji šalis per nustatytą terminą nepateikia būtinos informacijos, kurios galėjo paprašyti Komisija, arba akivaizdžiai trukdo tyrimui, pagal Reglamento (ES) 2015/478 5 straipsnį ir Reglamento (ES) 2015/755 3 straipsnį išvados gali būti daromos remiantis turimais faktais. Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

6 Bylas nagrinėjantis pareigūnas

Bylas nagrinėjantis pareigūnas atlieka suinteresuotųjų šalių ir Komisijos tyrimo tarnybų tarpininko funkciją. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurių gali būti pateikta tyrimo metu.

Suinteresuotosios šalys gali prašyti, kad nagrinėjant bylą dalyvautų bylas nagrinėjantis pareigūnas. Iš principo, toks dalyvavimas turėtų apsiriboti klausimais, iškilusiais per šį peržiūros tyrimą.

Prašymai dėl bylas nagrinėjančio pareigūno dalyvavimo turėtų būti teikiami raštu, o juose nurodomos prašymo priežastys. Suinteresuotosios šalys, teikdamos prašymus dėl bylas nagrinėjančio pareigūno dalyvavimo, raginamos laikytis informacijos teikimo Komisijai terminų, nustatytų šio pranešimo 3.1–3.3 skirsniuose. Jeigu tokie prašymai pateikiami nesilaikant atitinkamų terminų, bylas nagrinėjantis pareigūnas taip pat gali išnagrinėti tokio vėlavimo priežastis, tinkamai atsižvelgdamas į poreikį užtikrinti gerą administravimą ir laiku baigti tyrimą.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/.

7 Asmens duomenų tvarkymas

Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (8).

Pranešimas apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, pateikiamas Prekybos GD svetainėje http://trade.ec.europa.eu/doclib/html/157639.htm

(1) 2019 m. sausio 31 d. Komisijos įgyvendinimo reglamentas (ES) 2019/159, kuriuo tam tikriems importuojamiems plieno produktams nustatomos galutinės apsaugos priemonės (OL L 31, 2019 2 1, p. 27).

(2) 2021 m. birželio 24 d. Komisijos įgyvendinimo reglamentas (ES) 2021/1029, kuriuo, siekiant pratęsti tam tikriems importuojamiems plieno produktams nustatytos apsaugos priemonės galiojimą, iš dalies keičiamas Komisijos įgyvendinimo reglamentas (ES) 2019/159 (OL L 225, 2021 6 25, p. 1).

(3) OL L 83, 2015 3 27, p. 16.

(4) Ištisi kalendoriniai metai (išsamūs importo duomenys bus gauti tyrimo metu).

(5) „Riboto naudojimo“ dokumentas yra konfidencialus dokumentas pagal Reglamento (ES) 2015/478 8 straipsnį, Reglamento (ES) 2015/755 5 straipsnį ir PPO susitarimo dėl apsaugos priemonių 3.2 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(6) OL L 83, 2015 3 27, p. 16.

(7) OL L 123, 2015 5 19, p. 33.

(8) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).